英超2日內4隊出局 意甲隨時有6隊踢歐聯!
2024年04月19日 14:01
東網電視
更多新聞短片
意甲提前鎖定「歐聯第5席」。(Getty Images)
歐洲3大盃賽4強全部誕生,各大聯賽勢力亦見分明。繼曼城同阿仙奴喺歐聯出局後,利物浦同韋斯咸喺歐霸盃亦步佢哋後塵,英超2日內4隊出局,亦係自14/15球季後,英超首次冇球隊出戰歐聯同歐霸盃4強。英超衰落,意甲就成為大贏家,佢哋下季甚至有機會有6隊出戰歐聯!
意甲喺今屆歐聯雖然成績麻麻,冇一隊可以晉級8強,不過喺歐霸盃同歐協聯就好爭氣,羅馬同阿特蘭大入歐霸盃4強、費倫天拿就入歐協聯4強。根據最新歐洲賽系數排名,一直領先嘅意甲提前鎖定今季前2名,拎到下屆(24/25球季)歐聯「第5個參賽席位」。
仲有一個情況,如果羅馬或者阿特蘭大贏到歐霸盃冠軍,而佢哋又入唔到意甲前5名,就會以「歐霸冠軍」身份出戰歐聯,成為第6支參加歐聯嘅意甲球隊。依家意甲前5位順序係國際米蘭、AC米蘭、祖雲達斯、博洛尼亞同羅馬,阿特蘭大排第6位。